b'\n_START_ARTICLE_\nMansikkakosken silta\n_START_SECTION_\nTaustaa\n_START_PARAGRAPH_\nVuoksen ylitys Imatralla oli pullonkaulana valtatie 6:n liikenteelle. Vanha silta oli 4,5 metri\xc3\xa4 kapea yhdistetty rata- ja maantiesilta, jonka alatasolla kulkeva autoliikenne k\xc3\xa4rsi kolmen metrin korkeusrajoituksesta. Muilla Vuoksen ylitt\xc3\xa4vill\xc3\xa4 silloilla oli painorajoitus. Koska siltaa suunniteltiin keskeiselle paikalle, tutkittiin koko kaupungin liikenneverkon ja Mansikkalan alueen kehitt\xc3\xa4mistarpeet yleiskaavatasolla.\n_START_SECTION_\nSuunnittelu\n_START_PARAGRAPH_\nSillan suunnittelu alkoi vuoden 1967 alussa ja suunnitelmat valmistuivat alusrakenteiden osalta kev\xc3\xa4\xc3\xa4ll\xc3\xa4 1969 ja sillan p\xc3\xa4\xc3\xa4llysrakenteiden osalta saman vuoden marraskuussa. Sillan suunnittelija on insin\xc3\xb6\xc3\xb6ritoimisto Kruus & Myllym\xc3\xa4ki Ky:lt\xc3\xa4 tekniikan lisensiaatti Hannu Myllym\xc3\xa4ki. Sillan tilaaja oli Tie- ja vesirakennushallitus (TVH)._NEWLINE_Pohjaolosuhteiden vaihtelevuuden takia sillan kymmenest\xc3\xa4 tuesta nelj\xc3\xa4 on perustettu maanvaraisina, kolme on ter\xc3\xa4sbetonisten ly\xc3\xb6ntipaalujen varassa ja kolme tukea on perustettu kalliolle. Sillan p\xc3\xa4\xc3\xa4kannattajat ovat kaksi ter\xc3\xa4ksist\xc3\xa4 kotelopalkkia, joita yhdist\xc3\xa4v\xc3\xa4t ter\xc3\xa4sristikot. Sillan kansirakenne on ter\xc3\xa4sbetonilaatta.\n_START_SECTION_\nRakentaminen\n_START_PARAGRAPH_\nSillan alusrakenteet eli maa- ja v\xc3\xa4lituet ja niiden perustukset teki Oy Yleinen Insin\xc3\xb6\xc3\xb6ritoimisto. Urakkasopimus solmittiin joulukuun 1969 lopussa ja ty\xc3\xb6t olivat valmiit tammikuussa 1971. Ter\xc3\xa4ksiset p\xc3\xa4\xc3\xa4llysrakenteet teki Valmetin Pansion tehdas. P\xc3\xa4\xc3\xa4llysrakenneurakan sopimus allekirjoitettiin elokuussa 1970 ja ter\xc3\xa4srakenteiden piti olla asennettua  maaliskuun 1972 loppuun menness\xc3\xa4. Urakka kuitenkin my\xc3\xb6h\xc3\xa4styi useita kuukausia. Ensin ter\xc3\xa4stoimitukset ulkomailta my\xc3\xb6h\xc3\xa4styiv\xc3\xa4t ja lis\xc3\xa4my\xc3\xb6h\xc3\xa4stymist\xc3\xa4 aiheutti helmikuussa 1971 alkanut noin puolentoista kuukauden kestoinen metallilakko ja sit\xc3\xa4 seurannut ylikuumeneminen tuotannossa. Toukokuussa 1972 alkoi kuukauden mittainen kuljetusalan lakko, joka lopetti kuljetukset konepajalta. Ter\xc3\xa4srakenteet saatiin asennettua paikoilleen vasta lokakuussa 1972._NEWLINE_Konepajalla tehdyt osat koottiin lohkoiksi sillan l\xc3\xa4nsip\xc3\xa4\xc3\xa4ss\xc3\xa4 ja asennettiin paikoilleen sillan it\xc3\xa4p\xc3\xa4\xc3\xa4st\xc3\xa4 l\xc3\xa4htien osittain vet\xc3\xa4m\xc3\xa4ll\xc3\xa4 ja osittain nosturien avulla. Kumpikin p\xc3\xa4\xc3\xa4kannattimista asennettiin paikoilleen kahdessa osassa ja viimeisin\xc3\xa4 asennettavina osina olivat kotelopalkkien v\xc3\xa4liin tulleet ter\xc3\xa4sristikot.\n_START_SECTION_\nK\xc3\xa4ytt\xc3\xb6\xc3\xb6notto\n_START_PARAGRAPH_\nAlkuper\xc3\xa4isen ty\xc3\xb6aikataulun mukaan sillan ter\xc3\xa4sbetonikansi piti rakentaa kes\xc3\xa4ll\xc3\xa4 1972. Sillan k\xc3\xa4ytt\xc3\xb6\xc3\xb6nottoon oli paineita, valtatien liikennetilanne oli hankala ja Svetogorsk-hankkeen kuljetukset olivat alkamassa. TVH p\xc3\xa4\xc3\xa4tti tehd\xc3\xa4 kansirakenteet omana ty\xc3\xb6n\xc3\xa4 ja sillan kannen rakentaminen alkoi 1972 elokuussa pohjoisen ajoradan valut\xc3\xb6ill\xc3\xa4 sillan it\xc3\xa4p\xc3\xa4\xc3\xa4st\xc3\xa4 alkaen. Kansilaatta valettiin ensin ja reunapalkit sen j\xc3\xa4lkeen erillisen\xc3\xa4 valuna. Betonointi oli valmis marraskuussa 1972. Pohjoisen ajoradan eristysty\xc3\xb6 ja suojabetonointi tehtiin syksyn aikana, ajoradalle levitettiin sepelikerros ja sille osalle tehtiin puiset kaiteet. Siltaa sallittiin k\xc3\xa4ytt\xc3\xa4\xc3\xa4 omavastuulliseen liikenteeseen 21. joulukuuta 1972 alkaen._NEWLINE_Lopullisesti silta valmistui seuraavana vuonna ja sen vihki k\xc3\xa4ytt\xc3\xb6\xc3\xb6n 3. syyskuuta 1973 samana p\xc3\xa4iv\xc3\xa4n\xc3\xa4 73 vuotta t\xc3\xa4ytt\xc3\xa4nyt presidentti Urho Kekkonen._NEWLINE_Mansikkakosken silta palkittiin RIL-palkinnolla vuonna 1974. Sit\xc3\xa4 on korjattu viimeksi vuonna 2014.'